পাঞ্চালেরা ঘিড়ে ধরলে্ন দ্রোণকে। কিন্তু দ্রোণ একাই একশো। রাজকুমার বীরকেতু নিহত হলেন। পর পর প্রান হারালেন পাঞ্চাল বীর সুধন্বা, চিত্র্কেতু, চিত্ররথ, চিত্রবর্মা। এবারে দ্রোণের বিরুদ্ধে লড়াইতে নামলেন ধৃষ্টদ্যুম্ন। সকালের প্রথম দ্বৈরথে কোনো রকমে প্রান নিয়ে পালিয়েছিলেন দ্রুপদনন্দন। এবারে কিন্তু অতো সহজে হার মানলেন না। তার শরে একবার সংজ্ঞা হারালেন দ্রোণ। ব্যাস, ধৃষ্টদ্যুম্ন অমনি নিজের রথ থেকে নেমে তলোয়ার হাতে ছুটলেন দ্রোণের দিকে। কিন্তু তখুনি জ্ঞান ফিরে পেয়ে দ্রোণ তার এক বিঘৎ লম্বা ছোট্টো বানে ধৃষ্টদ্যুম্নকে বিদ্ধ করলেন।